
 18.11.2015
 BG
 Официален вестник на Европейския съюз
 L 301/39
 РЕГЛАМЕНТ ЗА ИЗПЪЛНЕНИЕ (ЕС) 2015/2068 НА КОМИСИЯТА
 от 17 ноември 2015 година
 за установяване, съгласно Регламент (ЕС) No 517/2014 на Европейския парламент и на Съвета, на формàта на етикетите за продукти и оборудване, които съдържат флуорсъдържащи парникови газове
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 517/2014 на Европейския парламент и на Съвета от 16 април 2014 г. за флуорсъдържащите парникови газове и за отмяна на Регламент (ЕО) No 842/2006 (1), и по-специално член 12, параграф 14 от него,
 като има предвид, че:
 (1)
 Член 12 от Регламент (ЕС) No 517/2014 включва някои изисквания за етикетиране на продукти и оборудване, които съдържат или чието функциониране зависи от флуорсъдържащи парникови газове, предвидени в Регламент (ЕО) No 1494/2007 на Комисията (2), и добавя изисквания за етикетиране на пяна и флуорсъдържащи парникови газове, пуснати на пазара за специфична употреба.
 (2)
 За по-голяма яснота е целесъобразно да се определи точната формулировка на информацията, която следва да съдържат етикетите, посочени в член 12, параграф 1 от Регламент (ЕС) No 517/2014, и да се определят изисквания, които да гарантират видимост и достъпност на етикетите посредством тяхното оформление и разположение.
 (3)
 За да се гарантира, че един-единствен етикет се използва за продукти, съдържащи флуорсъдържащи парникови газове, които са обхванати също от Регламент (ЕО) No 1272/2008 на Европейския парламент и на Съвета (3), по-специално за етикетирането на контейнери, включително газови бутилки, барабани и автомобилни и железопътни цистерни, информацията за етикета, предвидена в Регламент (ЕС) No 517/2014, следва да бъде посочена в частта за допълнителна информация на етикета.
 (4)
 Поради това Регламент (ЕО) No 1494/2007 следва да бъде отменен.
 (5)
 Мерките, предвидени в настоящия регламент, са в съответствие със становището на Комитета, създаден съгласно член 24 от Регламент (ЕС) No 517/2014,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящия регламент се установява форматът на етикетите, приложими за видовете продукти и оборудване, посочени в член 12, параграфи 1, 2 и 5 от Регламент (ЕС) No 517/2014, както и за флуорсъдържащите парникови газове, посочени в член 12, параграфи 6—12 от същия регламент.
 Член 2
 Формат на етикета
 1. Информацията върху етикета трябва да изпъква ясно спрямо неговия фон, а размерът и интервалите на шрифта трябва да са така подбрани, че надписът да е добре четлив. Когато информацията, изисквана по настоящия регламент, се добавя върху етикет, който вече е прикрепен върху продукт или оборудване, размерът на използвания шрифт не трябва да е по-малък от минималния размер на шрифта за останалата информация, поместена върху етикета, табелката с наименованието или друг вид етикет, съдържащ продуктова информация.
 2. Самият етикет и неговото съдържание трябва да се оформят така, че етикетът да остава добре закрепен върху продукта или съоръжението и да бъде четлив при нормални условия на експлоатация през целия период, през който продуктът или съоръжението съдържат флуорсъдържащи парникови газове.
 3. Продуктите и оборудването, посочени в член 12, параграф 1 от Регламент (ЕС) No 517/2014, се обозначават с етикет, съдържащ информацията съгласно